"Kuigi kvartalisiseste teede ja tänavate puhastamine on tavapärane tegevus, tuleb aeg-ajalt ette võtta põhjalikum koristamine," märkis Pirita linnaosavanem Tõnis Liinat.
Sügisese hooldustööna tehakse Pirita linnaosa tänavatele, kõnniteedele ja parklatele suurpuhastus – pühitakse kokku väikepraht ning tehakse survepesu.
Liinati sõnul on linnaosas käimas põhjalikud puhastustööd. "Kuigi kvartalisiseste teede ja tänavate puhastamine on tavapärane tegevus, tuleb aeg-ajalt ette võtta põhjalikum koristamine. Eesmärk on pesta puhtaks ka n-ö nurgatagused, nagu näiteks piirete alused ja postide ümbrused. Samuti eemaldatakse teeäärsete plaatide ja äärekivide vahele kasvanud umbrohi," sõnas Liinat.
Märgpuhastatakse teed, tänavad, ülekäigurajad ja 15 parklat ning kogutakse kokku ja veetakse ära praht. Kokku tuleb Pirita linnaosas suurpuhastuse käigus koristada 337 953 m² äärekivita sõiduteid, 49 164 m² äärekiviga sõiduteid, 34 663 m² kõnniteid ja 8272 m² parklaid. Peale selle puhastatakse sajuvee restkaevude ja neelukaevude avad, et vesi ära voolaks.
Puhastustöid teeb Pirita linnaosa valitsuse tellimusel Tänavapuhastuse AS. Tööd lähevad maksma ligi 21 000 eurot (koos käibemaksuga).